Ο **Γιώργος Κωνσταντινίδης** εργάζεται ως έκτακτο διδακτικό προσωπικό στο Τμήμα Μαθηματικών και στο Τμήμα Πληροφορικής της Σχολής Θετικών Επιστημών του Πανεπιστημίου Δυτικής Μακεδονίας (ΠΔΜ).

Είναι απόφοιτος του Τμήματος Μαθηματικών του Αριστοτελείου Πανεπιστημίου Θεσσαλονίκης (ΑΠΘ, 2000), είναι επίσης κάτοχος δύο μεταπτυχιακών τίτλων, ο πρώτος από το Εθνικό και Καποδιστριακό Πανεπιστήμιο Αθηνών στα Εφαρμοσμένα Μαθηματικά (2002), και ο δεύτερος από το Πανεπιστήμιο του Άμστερνταμ στην Οικονομετρία (2010), ενώ τον διδακτορικό του τίτλο τον έλαβε από το Τμήμα Ηλεκτρολόγων Μηχανικών και Μηχανικών Ηλεκτρονικών Υπολογιστών του ΑΠΘ (2018). Η διδακτορική του διατριβή αφορούσε στη μελέτη ενός προβλήματος που βρίσκεται στην τομή της Θεωρίας Παιγνίων, της Συνδυαστικής και της Θεωρίας Γραφημάτων. Από το 2019 έως σήμερα είναι μεταδιδακτορικός φοιτητής στο Τμήμα Ηλεκτρολόγων Μηχανικών και Μηχανικών Ηλεκτρονικών Υπολογιστών του ΑΠΘ.

Στην τριτοβάθμια εκπαίδευση έχει διδάξει Στοιχεία Λογισμού και Γραμμικής Άλγεβρας στο Τμήμα Γεωπονίας της Σχολής Γεωπονικών Επιστημών του ΠΔΜ και Γραμμική Άλγεβρα και Στοχαστικές Διαδικασίες στο Τμήμα Στατιστικής και Ασφαλιστικής Επιστήμης της Σχολής Οικονομικών Επιστημών του ΠΔΜ.

Έχει επίσης απασχοληθεί επί σειρά ετών ως αναπληρωτής και ωρομίσθιος στη δευτεροβάθμια εκπαίδευση.

Το ερευνητικό του έργο αποτελείται από έξι δημοσιεύσεις σε διεθνή επιστημονικά περιοδικά με κριτές και αφορά στην ανάλυση ενός παιγνίου καταδίωξης διαφυγής σε γράφημα και διάφορων παραλλαγών αυτού, και τοποθετείται επίσης στην τομή της Θεωρίας Παιγνίων, της Συνδυαστικής και της Θεωρίας Γραφημάτων.

Τα γενικότερα ερευνητικά του ενδιαφέροντα εστιάζονται στη Θεωρία Παιγνίων, την Αλγοριθμική Θεωρία Παιγνίων και τα Δυναμικά, Στοχαστικά και Ντετερμινιστικά Συστήματα.